b"\n_START_ARTICLE_\nAustronesiske sprog\n_START_PARAGRAPH_\nAustronesiske sprog (fra gr\xc3\xa6sk for 'sydlig \xc3\xb8') er en sprogfamilie der fortrinsvis findes p\xc3\xa5 \xc3\xb8erne i Syd\xc3\xb8stasien og Stillehavet, og tales enkelte steder p\xc3\xa5 det kontinentale Asien. Malagassisk, som tales p\xc3\xa5 Madagaskar, er det eneste eksempel der ikke ligger i Syd\xc3\xb8stasien. _NEWLINE_Austronesisk har ti prim\xc3\xa6rundergrupper. Af disse findes ni p\xc3\xa5 Taiwan og omkringliggende \xc3\xb8er; de kaldes de formosiske sprog og er ikke i sl\xc3\xa6gt med kinesisk). Den sidste gruppe er stamsprog for alle de andre sprog i familien, de malayopolynesisiske sprog. Disse inddeles i to grupper, de vestlige og central\xc3\xb8stlige malayopolynesiske sprog. De vestlige tales af omkring 300 millioner mennesker, og de central\xc3\xb8stlige af omkring \xc3\xa9n million. _NEWLINE_Med 1244 sprog (registreret hos Ethnologue), og en udbredelse fra Madagaskar til P\xc3\xa5ske\xc3\xb8en er det en af de st\xc3\xb8rste sprogfamilier i verden b\xc3\xa5de i udbredelse og antal sprog. _NEWLINE_Sprogforskning og ark\xc3\xa6ologi har vist at sprogene oprindelig opstod i det syd\xc3\xb8stlige Kina, og s\xc3\xa5 spredte sig til Taiwan. _NEWLINE_Det er uenighed blandt lingvister om thaisprogene skal placeres i en udvidet definition af den austronesiske familie, eller om de b\xc3\xb8r indlemmes i de sinotibetanske sprog. Andre har fors\xc3\xb8gt at vise et sl\xc3\xa6gtskab mellem austronesiske og de austroasiatiske sprog. Ingen af teoriene har opn\xc3\xa5et bred anerkendelse. _NEWLINE_De malayopolynesiske sprog udtrykker normalt flertalsform ved gentagelse af hele eller dele af et ord (reduplikation). Alle de austronesiske sprog har st\xc3\xa6rk tendens til gentagelse af lyd. De fleste har ikke sammens\xc3\xa6tninger af tre eller flere p\xc3\xa5f\xc3\xb8lgende konsonanter. Antal vokaler er normalt lavt; de fleste har fem vokallyd."